Zodiaks (grupa)

"Zodiaks" (arī Zodiac) bija latviešu rokgrupa, kura izpildīja Jāņa Lūsēna kompozīcijas. Grupas pirmie instrumentālās mūzikas albumi, Disco Alliance un "Mūzika izplatījumā", izpelnījās plašu popularitāti Latvijā un PSRS. 1980. gadu beigās atjaunotā sastāvā, ar vokālistiem Zigfrīdu Muktupāvelu un Maiju Lūsēnu, grupa izpildīja vairākus hitus ("Taisnība", "Tautas laiks", "Manas mīļākās puķes", "Mirušais gadsimts").

 Darbība 

 1980-1983 
1979. gada nogalē, sekojot panākumiem VI republikas komjaunatnes un jaunatnes dziesmu un izpildītāju festivālā, "Melodijas" Rīgas skaņu ierakstu studijas mākslinieciskais vadītājs Aleksandrs Grīva piedāvāja Jāzepa Vītola Latvijas Valsts konservatorijas studentu instrumentālās mūzikas grupai "Arka" ierakstīt skaņu plati. Radošu domstarpību dēļ grupu pameta Juris Kulakovs, grupas muzikālo vadību uzņēmās J. Lūsēns. A. Grīva kļuva par grupas māksliniecisko vadītāju, producentu, un tai piešķīra nosaukumu "Zodiaks". Grupa tika nomināli piesaistīta JVLVK studentu klubam.

1980. gada sākumā "Melodijas" Rīgas ierakstu studijā tika ierakstīts un izdots grupas pirmais albums Disco Alliance. A. Grīvas iecere bija radīt komerciāli veiksmīgu populārās mūzikas ierakstu, kas stilistiski līdzinātos rietumu populārās mūzikas tendencēm un būtu eksportējams. Viņa vadībā albums tika radīts grupas nosaukumam atbilstošā kosmiskā noskaņā, iedvesmojoties no grupas Space. Kosmisko noskaņu papildina mākslinieces Frančeskas Kirkes zīmējums ar stilizētiem zodiaka zvaigznāju tēliem. Albumā dominē disko ritmi, un ir plaši izmantoti sintezatori ARP Odissey, ARP Omni un latviešu tehniķa Fēliksa Staņeviča paša būvēts sintezators.

Pēc albuma izdošanas grupas sastāvs piedzīvoja izmaiņas. Grupu pameta basģitārists Ainārs Ašmanis, ģitārists Andris Sīlis, vokāliste un pianiste Zane Grīva, bet pievienojās basģitārists Ivars Piļka un ģitārists Dzintars Sāgens. Grupa neilgi sadarbojās ar vokālisti Inesi Alsiņu. Jau 1980. gada nogalē grupa un albums sasniedza dažādu laikrakstu lasītāju aptauju virsotni, to atzinīgi vērtēja krievu mūzikas kritiķis Artēmijs Troickis.
Grupas studijā ierakstītā mūzika nebija izpildāma koncertos tehnikas ierobežojumu dēļ, mūziķiem turpinot strādāt pēc studijas grupas principa. Neskatoties uz to, 1981. un 1982. gadā "Zodiaka" mūziķi vairākkārt uzstājās Jūrmalas spēļu un atrakciju pilī "Daile", koncertēja Latvijas reģionos kopā ar Imantu Skrastiņu,"Uz pilngadības sliekšņa," Padomju Druva (Cēsis), 04.07.1981; L. Grauda, "Reiz dejojām valsi...," Oktobra Karogs (Alūksne), 07.11.1981; G. Krūmiņš, "Imants Skrastiņš Jelgavā," Darba Uzvara (Jelgava), 02.12.1981; J. Murāns, "Divas pieejas mākslai," Padomju Zeme (Saldus), 15.12.1981; A. Liepiņa, "Engurnieki saka paldies," Komunisma Rīts (Tukums), 31.12.1981; Dzirkstele (Gulbene), 23.01.1982; S. Līduma, "Atkalredzēšānās," Padomju Venta (Ventspils), 10.02.1982; Komunisma Rīts (Tukums), 05.06.1982. piedalījās Latvijas Televīzijas 1981. gada vecgada vakara programmā. Šajā gadā grupai pievienojās arī ģitārists Aivars Gudrais.

1981. gadā "Zodiaks" un grupas pirmais albums turpināja būt atzinīgi novērtēts laikrakstu lasītāju aptaujās. Atsākoties darbam studijā, tika publicētas ziņas par jaunām J. Lūsēna kompozīcijām. Atsevišķi skaņdarbi tika atskaņoti Latvijas Radio raidījumā "Būsim pazīstami". 1981. gada Telefilma-Rīga dokumentālajā filmā "Šovakar" grupas jaunā ieraksta radīšanai tika veltīts atsevišķs sižets, kurā iekļauta jauna J. Lūsēna kompozīcija "Lidojums pār Eldorado".Maruta Jurjāne, "Šovakar", Telefilma-Rīga, 1981.

1982. gada maijā "Zodiaks" kā daļa no koncertprogrammas "Baltijas jaunība" sniedza vērienīgu priekšnesumu Maskavas Valsts centrālajā koncertzālē Россия. Grupa uzstājās fonogrammas pavadījumā, priekšnesumā tika izmantoti gaismas efekti, Jura Podnieka uzņemti kinokadri, un grupai uz skatuves piebiedrojās Kauņas rokbaleta trupa.

1982. gada nogalē tika izdots grupas otrais albums "Mūzika izplatījumā" (Music in the Universe). Tajā joprojām plaši figurē sintezators (Yamaha SK-50D), bet dominē rokmūzikas izteiksmes līdzekļi. Albums tika nomināli veltīts padomju kosmonautikas 25. gadadienai, turpinot pirmajā albumā uzsākto kosmisko tematiku. Albuma vāku aprakstā tika minēts, ka grupas mūziķus iedvesmoja tikšanās ar padomju kosmonautiem. J. Lūsēns apstiprina ieceri tikties ar kosmonautiem, bet tā neesot realizējusies.

Pēc otrā albuma izdošanas grupa pārtrauca aktīvu darbību, J. Lūsēnam pievēršoties studijām JVLVK. "Mūzika izplatījumā" neizpelnījās pirmajam albumam līdzvērtīgu klausītāju atzinību. A. Troickis kritizēja rokmūzikas dominanci albumā, Raimonds Pauls norādīja uz mazāku klausītāju interesi par albumu. Pēc grupas aktīvas darbības pārtraukšanas kritās grupas un albumu vērtējums laikrakstu lasītāju aptaujās. Grupas mākslinieciskais vadītājs A. Grīva vēlējās turpināt "Zodiaka" kā muzikālas programmas darbību, piesaistot citus mūziķus, bet tas neizdevās.

Pēc "Melodijas" datiem līdz 1983. gada 26. augustam tika pārdoti  Disco Alliance un  "Mūzika izplatījumā" eksemplāru.

 1983-1987 
1985. gadā tika izdots nomināli "Zodiaka" albums Музыка из kинофильмов, kurā iekļautas krievu komponista Viktora Vlasova instrumentālās kompozīcijas no kinofilmām. Uz albuma kā izpildītājs norādīta grupa "Zodiaks", kā tās vadītājs un skaņu režisors norādīts A. Grīva. Ieraksts ticis veikts jau 1982. gadā, taču J. Lūsēns noliedz, ka būtu piedalījies, vai zinājis par šāda ieraksta veikšanu.

J. Lūsēns kļuva par Liepājas zvejnieku kolhoza "Boļševiks" vokāli-instrumentālā ansambļa "Neptūns" vadītāju, šī grupa 1985. gadā ierakstīja mazo skaņuplati ar J. Lūsēna dziesmām, no kurām divās dziedāja Aivars Brīze, pa vienai Maija Lūsēna un Igo. 1986. gadā J. Lūsēns izveido atšķirīgu sastāvu, kas kļūst pazīstams kā Jāņa Lūsēna grupa un ar dziesmu "Viegls rokenrols pa radio" iegūst 21. vietu "Mikrofona aptaujā".

 1987-1991 
1987. gadā Jānis Lūsēns izveidoja jaunu grupas "Zodiaks" sastāvu, iekļaujot dziedātājus Zigfrīdu Muktupāvelu un Maiju Lūsēnu, ģitāristu Dzintaru Sāgenu (viņu drīz nomainīja Aivars Gudrais) un taustiņinstrumentālistu Gati Zvirgzdiņu (viņš pēc kāda laika grupu pameta). Grupa ieguva Grand Prix festivālos "Liepājas dzintars '87" un "Liepājas dzintars '89". Populārākās dziesmas "Mikrofona" aptaujā: "Vējš" (12. vieta, 1987), "Tautas laiks" (6. vieta, 1988), "Taisnība" (2. vieta, 1989), "Dziedi jel" (11. vieta, 1989), "Manas mīļākās puķes" (7. vieta, 1991), "Daugava" (22. vieta, 1991).

Grupai iznāca divas skaņuplates — In memoriam ar instrumentālo mūziku un "Mākoņi", kurā Z. Muktupāvels un M. Lūsēna dziedāja J. Lūsēna dziesmas ar V. Plūdoņa un citu latviešu dzejnieku vārdiem, tai skaitā arī "Manas mīļākās puķes". Ārpus albumiem palikušas dziesmas "Klaidonis",Zodiaks — Klaidonis "Dziesma",Zodiaks — Dziesma "No tēvu zemes",Zodiaks — No tēvu zemes "Saule un sirds",Zodiaks — Saule un sirds "Kas tie tādi".Zodiaks — Kas tie tādi

1991. gadā pēc Amerikas turnejas grupa savu darbību pārtrauca.

 1991-2005 
Pēc grupas aktīvās darbības beigām Zigfrīds Muktupāvels un Aivars Gudrais pievienojās grupai "Bet bet", savukārt Jānis un Maija Lūsēni kādu laiku turpināja kopīgi uzstāties ar bērnu dziesmu programmām. J. Lūsēns pievērsās mūzikliem un operām, kā arī ierakstīja dziesmu ciklus ar dažādiem izpildītājiem. Zodiaka dziesmas tika izdotas atkārtoti vairākās izlasēs Latvijā un Krievijā.

 Kopš 2005 
2005. gadā "Zodiaka" instrumentālais sastāvs (Jānis Lūsēns, Zigfrīds Muktupāvels, Ivars Piļka, Dzintars Sāgens un Andris Reinis) apvienojās, lai sniegtu koncertu Krievijas festivālā Diskoteka 80, izpildot instrumentālās kompozīcijas no grupas pirmajiem diviem albumiem. Panākumu iedvesmoti, mūziķi turpināja uzstāties gan Krievijā, gan Latvijā. 2013. gadā Zodiac piedalījās festivālā "Positivus", tā paša gada rudenī sekoja pirmais pilna apjoma koncerts koncertzālē Palladium Rīgā. Sastāvā līdzās J. Lūsēnam un Z. Muktupāvelam ir arī bundzinieks Mārtiņš Linde, ģitārists Mārcis Auziņš un taustiņinstrumentālists Jānis Lūsēns juniors.http://www.delfi.lv/kultura/news/music/zodiac-bija-ka-zibens-speriens-no-skaidram-debesim-uzskata-zigfrids-muktupavels.d?id=43770212

Gan Latvijā, gan Krievijā tika izdoti grupas instrumentālo kompozīciju remiksi.

 Diskogrāfija 

 Albumi 

GadsAlbumsPiezīmes1980Disco AllianceInstrumentāls, LP1982"Mūzika izplatījumā"Instrumentāls, LP1985Музыка из kинофильмовInstrumentāls, LP1989In MemoriamInstrumentāls, LP1990"Mākoņi" LP

 EP 
 Provincial Disco (Remixes). Mikrofona ieraksti, 2006.
 Pacific. Shanti Records (Krievija), 2012.

 Izlases 

GadsAlbumsPiezīmes1984Music in the Universe Abi pirmie albumi, kasete1995"Mirušais gadsimts (dziesmu izlase)" Kasete1996DedicationInstrumentāls, CD1999Disco AllianceAbi pirmie albumi, CD2006"Mirušais gadsimts"CD2008ЗодиакCD, Krievija, instrumentāls

 Dziesmas dažādu izpildītāju izlasēs 
 "Noslēpumainā galaktika" — Jaunības balsis (1982) 
 "Viegls rokenrols pa radio" — Melodiju stafete 6 (1987) Ar nosaukumu "Jāņa Lūsēna ansamblis"
 "Klaidonis" — Melodiju stafete 7 (1988)
 "Vējš" — Liepājas dzintars '87 (1988)
 "Mirušais gadsimts" — Melodiju stafete 8 (1988)
 "Dziedi jel" — Melodiju stafete 9 (1990)
 "Dailniekam" — Melodiju stafete 9 (1990)
 "Tautas laiks" — Mikrofons '88 (1989)
 "Taisnība" — Mikrofons '89 (1990)
 "Dziedi jel" — Visu laiku labākās latviešu rokbalādes ‎(1996)

 Atsauces 

 Ārējās saites 

Kategorija:1980. gadu mūzikas grupas
Kategorija:1990. gadu mūzikas grupas
Kategorija:Latvijas rokgrupas
Kategorija:Latvijas elektroniskās mūzikas grupas
Kategorija:Latvijas sintpopa grupas